Document ID: /roh_data/filtered/fineweb-2-filterrobots_roh.jsonl.gz/73231

La cumpilaziun dil maletg empalont dil territori communal ei in'obligaziun, ch'ei surdada allas vischnauncas el Grischun tras il plan directiv dil cantun. Igl ei denton era in invit ed ina schanza da sefatschentar cun igl agen ambient da viver e da crear custeivels potenzials per il futur. Quella devisa duei formar il maletg empalont dil territori communal dalla vischnaunca Ilanz/Glion, perquei duein treis finamiras star el center e caracterisar il maletg empalont:
- Il maletg empalont dil territori communal duei mussar si las vastas fassettas dallas 13 fracziuns sco era ils elements d'identitad da nos vitgs e cunquei rinforzar nies plascher vid quella cultura da baghegiar (analisa dils maletgs da vitg).
- Cun il maletg empalont duei vegnir dau impuls e sesarver perspectivas, co novas ideas ed actuals basegns san vegnir realisai sut igl aspect dad in svilup qualitativ anenviars ed ina renovaziun digl existent (tesas en fuorma da projects directivs).
- Il maletg empalont furnescha instrucziuns d'agir per saver realisar concretamein in tal svilup digl habitadi. Las instrucziuns ein adressadas allas vischnauncas, denton era ad interessai patruns da construcziun e proprietaris da terren.